Boot met 400 vlugtelinge slaan by Italië omVlugtelinge word uit die see gehaal. ‘n Boot met 400 vlugtelinge wat Italië van Libië af probeer reik het, het Maandag naby Lampedusa omgeslaan. Meer as 200 vlugtelinge is gered nadat skepe van die Italiaanse vloot en handelskepe die drenkelinge te hulp gesnel het. Enkele lyke is egter ook reeds gevind. Die lot van vlugtelinge wat Europa via Libië en Italië probeer bereik, het onlangs weer in die kollig beland nadat minstens twee groepe vlugtelinge mensesmokkelaars betaal het om hulle veilig te begelei, maar in die Libiese Woestyn aan hul eie lot oorgelaat is. Verskeie het omgekom voor hulle deur reddingspanne gevind is. Indien die vlugtelinge wel die see haal, word hulle dikwels op oorvol, onseewaardige bote gelaai. Heelwat hiervan het al in die omgewing van Lampedusa gesink of omgeslaan, of is weens ontbering op see dood na die enjins gaan staan het. Bron: La Repubblica.